ጠቅላይ ሚኒስትሩ ከቤተእስራኤላዊያን ጋ በወቅታዊ ጉዳዮች ላይ ተወያዩ
የኢፌዲሪ ጠቅላይ ሚኒስትር ኃይለማሪያም ደሳለኝ በእስራኤል ከሚኖሩ የኢትዮጵያ ማህብረሰብና ከኢትዮጵያ አይሁዶች ጋር በወቅታዊ ጉዳዮች ላይ ተወያይተዋል።በእስራኤል የኢትዮጵያ ኤምባሲት ትናንት ማምሻውን ባዘጋጀው ውይይት ጠቅላይ ሚኒስትር ኃይለማርያም፤ ኢትዮጵያ ላለፉት ተከታታይ ዓመታት ፈጣን እድገት ማስመዝገቧን አውስተዋል።በአገሪቷ ተከስቶ የነበረውን ድርቅ በራሷ አቅም ተቋቁማ ልትወጣ የቻለችው ባስመዘገበችው እድገት መሆኑንም ነው ለአብነት በማንሳት ።ሆኖም እድገቱ በፈጠረው ሁኔታ ኅብረተሰቡ ጠያቂ እየሆነ በመምጣቱ በአገሪቷ ለተወሰነ ጊዜ በአንዳንድ አካባቢዎች ችግሮች ተከስተው እንደነበር ጠቁመው፤ መንግስት ችግሩን በጥበብ ለመፍታት ጥልቅ ተሀድሶ ከማድረግ ጀምሮ የተለያዩ እርምጃዎች እየወሰደ መሆኑን አብራርተዋል።በአሁኑ ወቅት ግን “ሰላምና መረጋጋቱ ተፈጥሯል” ያሉት ጠቅላይ ሚኒስትሩ፤አገሪቷ በፈጣን እድገት ላይ እንደምትገኝና ለኢንቨስትመንት ምቹ እንደሆነች አውስተዋል።ጠቅላይ ሚኒስትር ኃይለማርያም ኢትዮጵያዊያንና ትውልደ ኢትዮጵያዊያን በፈጣን እድገት ላይ ባለችው አገር ገብተው በልማት መሳተፍ ከፈለጉ መንግስት ሙሉ ድጋፉን ይሰጣል ብለዋል ።በአሁኑ ወቅት መዋዕለ ነዋያቸውን በማውጣት በተለያዩ የኢንቨስትመንት ዘርፎች ለመሰማራት የሚያስችሉ ሁኔታዎች መኖራቸውን በመጠቆም፡፡በተለይ በእስራኤል የቀሰሙትን የሳይንስና ቴክኖሎጂ እውቀቶች ለአገራቸው እንዲያካፍሉ ፍላጎት መኖሩን ነው የገለጹት ።በአገሪቷ ልማትና እድገት ልጆቻቸውም በተለያየ መንገድ ተሳትፎ በማድረግ እንዲደግፉ ጥሪ ያቀረቡት ጠቅላይ ሚኒስትሩ፤ “ሁላችሁም ወደ አገራችሁ መጥታችሁ በልማቷ እንድትሳተፉ እድል እንዲመቻችላችሁ እንሰራለን” ብለዋል።“የትውልደ-ኢትዮጵያዊ ፓስፖርት ለማግኘት አልቻልንም በዚህም አገር ውስጥ ገብተን ለመስራት አዳግቶናል” በሚል ከተሳታፊዎቹ ለተነሳ ጥያቄ ጠቅላይ ሚኒስትሩ በሰጡት ምላሽ ፤ የፓስፖርት ጥያቄ ለመመለስ በመንግስት በኩል መመሪያ ተዘጋጅቶ መጽደቁን ጠቁመው፤ በአሁኑ ወቅት “ችግሩ ተፈትቷል” ብሎ መወሰድ የሚቻልበት ደረጃ ላይ እንደሚገኝ ነው ያረጋገጡት።መንግስት ከኢትዮጵያ አይሁዶች ጋር ግንኙነቱን በአዲስ ምዕራፍ መጀመር አስፈላጊ መሆኑን እንደሚያምን አመልክተዋል።የመጀመሪዎቹ የኢትዮጵያ ቤተ – እስራኤላውያን እኤአ 1980ዎቹና 1990ዎቹ ውስጥ ወደ እስራኤል መግባታቸውን መረጃዎች ያመለክታሉ።በአሁኑ ወቅት 140 ሺ ያህል የኢትዮጵያ አይሁዶች በእስራኤል እንደሚገኙ ይነገራል።ጠቅላይ ሚሚኒስትር ኃይለማርያም ከእስራኤሉ ፕሬዚዳንት ሬውቨን ሪቪን ጋር መከሩበተመሳሳይም የኢፌደሪ ጠቅላይ ሚኒስትር ኃይለማርያም ደሳለኝ ከእስራኤሉ ፕሬዚዳንት ሬውቨን ሪቪን ጋር በሁለቱ ሀገራት ግንኙነት እና አለም አቀፍ ጉዳዮች ዙሪያ ተወያይተዋል።ጠቅላይ ሚኒስትር ኃይለማርያም እያደረጉት በሚገኘው ይፋዊ በስራ ጉብኝት የሁለቱን ሀገራት ግንኙነት የሚያሳድጉ የተለያዩ ስምምነቶች እንደሚፈረሙም ይጠበቃል፡፡ጠቅላይ ሚኒስትር ኃይለማርያም የሚመሩት የልዑካን ቡድን የስራ ጉብኝት ላይ የልዑካን ቡድኑ ቀዳማዊት እመቤት ሮማን ተስፋዬን ጨምሮ ከፍተኛ የመንግስት ባለስልጣናትን ያካተተ ነው -(ኢዜአ) ።